**Case: Stof og Stil**

**Ønske fra kunde:** Stof og stil ønsker at få en app

**Formål:** Stof og stil ønsker en app, som kan bringe dem tættere på kunden, gøre dem relevante og hjælpe med at styrke salget online såvel som offline. Det er et ”must” at app’en har en særlig feature, som I finder på, som adskiller den fra en almindelig webshop. Featuren skal give værdi for brugeren og være med til at gøre salget nemmere. App’en må meget gerne integrere med de sociale medier som instagram, pinterest eller facebook, men der skal være et formål med dette. Ligeledes er der en forventning om, at app’en vil en være en naturlig fortsættelse af det nuværende online univers.

**Hvem er Stof og stil?** Stof og stil er en international stof virksomhed beliggende i Herning. Stof og stil tog sin begyndelse tilbage i 1980 i Herning.  Her startede ægteparret Marianne og Peter Lerche firmaet Peter’s Resthal, hvor de solgte restpartier fra lokale tekstilproducenter i området. Virksomheden blev hurtigt en succes, og allerede i starten af 80’erne begyndte virksomheden at sælge sine varer gennem postordre. I takt med at virksomheden voksede sig større, blev sortimentet ligeledes udvidet og styrket.

Allerede i 1980erne begyndte Stof og stil at designe og producere egne metervarer i Danmark. Det gør de stadig i dag, og hovedparten af de stoffer som findes i butikkerne er designet på hovedkontoret og produceret udelukkende til Stof og stil. Med 39 års erfaring, viden og knowhow inden for mode- og designbranchen er det Stof og stils ønske at gøre det nemt for brugerne at skabe egne kreative gør det selv-projekter. Stof og stil er en moderne designvirksomhed med 27 butikker i Danmark, Norge, Sverige og Tyskland, og en stor online-shop.

Stof og stil er markedsleder i Danmark og har fysiske butikker i de store byer. Besøg gerne butikken på Rugårdsvej i Odense (Evt. spørgeskema undersøgelser, interviews eller andet i eller foran butikken eller med butikkens medarbejdere frabedes).

Stof og stils grafiske univers er meget spændende og der findes rigtig mange gode og lækre produktbilleder. I kan se mere på hjemmesiden og ved at hente Stof og stil katalog i den fysiske butik.

Stof og stils webshop blev kåret med en flot 3. plads til e-handelsprisen i 2016 grundet de to funktioner Kits og moodboard på webshoppen. Funktionerne er ikke udviklet yderligere siden.

**Målgruppe:** Stof og stils målgruppe er alle som ønsker at skabe DIY projekter af stof og strik. Den typiske persona er en kvinde. Kvinden begynder som regel at få interesse for at sy i starten af 20’erne og i forbindelse med sit første barn, hvor kvinden gerne vil skabe noget unikt til det kommende barn. Enten har kvinden selv en symaskine, køber en billig/brugt eller arver en fra hendes mor. Hvis kvinden oplever succes med de første projekter, er der stor chance for, at hun kommer til at sy mere igennem livet blandt andet tøj til sig selv, børn og interiør til boligen. Kvinden har typisk også syet eller lavet kreative projekter som barn. Kvinden har som alle andre et behov for at udstille og vise de ting hun arbejder med og producerer på de sociale medier.

Ovenstående case er fiktiv, men et konkret eksempel på en case, som vi sagtens kunne have i Hesehus. Stof og stil er kunde i Hesehus.